སྐུ་མགྲོན་གཙོ་བོ་འཕྲོད་བསྟེན་དྲུང་ཆེ་ཤོ་ཟུར་བསོད་ནམས་ཆོས་འཕེལ་གྱིས་གསུང་བཤད་གནང་སྐབས།རྩ་བས་མིོ་སུ་ཡིན་ན་ཡང་སོ་སོའི་གཟུགས་པོའི་ཁྲག་མི་གཞན་པར་སྦྱིན་པར་གཏོང་རྒྱུ་དེ་ལས་པོ་ཞིག་མ་རེད།ཆོས་ཕྱོགས་ནས་བཤད་ན་སྔོན་མ་སངས་རྒྱས་ཀྱིས་སྟག་མོ་ལུས་སྦྱིན་བཏང་པ་རེད།དུས་རབས་འདིའི་ནང་ལུས་ཀྱི་སྦྱིན་པ་གཏོང་མཁན་དཀོན་པོ་རེད།ཡིན་ན་ཡང་ཁྲག་སྦྱིན་པ་གཏོང་མཁན་ཚོས་ལུས་ཀྱི་ཆ་ཤས་ཤིག་སྦྱིན་པ་གཏོང་གི་ཡོད་པ་གསལ་པོ་རེད།དེ་ལྟ་བུའི་ལུས་ཀྱི་ཆ་ཤས་ཤིག་སྦྱིན་པ་གཏོང་འདོད་ཀྱི་ཀུན་སློང་དེ་ཧ་ཅང་གི་རྩ་ཆེན་པོ་རེད།དེ་བྱང་ཆུབ་སེམས་དཔའི་སྤྱོད་པ་དང་ཏག་ཏག་འབྲེལ་བ་ཡོད་རེད།མིང་དང་དཔལ་འབྱོར་དེ་འདྲར་དམིགས་ནས་ཁོང་ཚོས་ཁྲག་གི་སྦྱིན་པ་གཏོང་གི་ཡོད་མ་རེད།དེར་བརྟེན་ཆོས་ཕྱོགས་དང་ཐད་ཀར་འབྲེལ་བ་ཆགས་ཡོད་པ་ཞིག་དང་།འབྲེལ་བ་ཡོད་པ་ལྟར་ཁྲག་སྦྱིན་པ་གཏོང་མཁན་ཚོས་ཀུན་སློང་བཟང་པོ་ཞིག་གི་ཐོག་ནས་སྦྱིན་པ་བཏང་བ་དེར།ང་ཚོ་ཁྲག་སྦྱིན་པ་གཏོང་མི་ཐུབ་མཁན་ཚོའི་ངོས་ནས་ནམ་ཡང་རྗེས་སུ་ཡི་རངས་བྱེད་དགོས་པ་གལ་ཆེན་པོ་དང་།མ་འོངས་པར་ཁོང་ཚོར་མིག་དཔེར་བལྟས་ནས་ཁྲག་སྦྱིན་པ་གཏོང་དགོས་ཀྱི་ཡོད་རེད་ཅེས་དང་།ཡང་ཁོང་གིས་བོད་ཀྱི་བདེ་རྩ་ཚོགས་པས་ང་ཚོའི་སྤྱི་ཚོགས་ནང་མི་མང་གི་དཀའ་ངལ་སེལ་ཆེད་ལས་ཀ་འདི་འདྲ་ཞིག་བྱེད་ཐུབ་པ་དེ་ཚང་མས་བསྔགས་བརྗོད་བྱ་དགོས་པ་ཞིག་དང་།མ་འོངས་པར་མི་སུ་དང་སུ་ཡིན་རུང་འདི་ལྟ་བུའི་ཚོགས་པ་གསར་འཛུགས་ཀྱིས་སྤྱི་ཚོགས་ཞབས་ཞུའི་འགན་ཁུར་བྱ་དགོས་སྐོར།དེ་བཞིན་བོད་ཀྱི་བདེ་རྩ་ཚོགས་པས་བོད་མིའི་སྤྱི་ཚོགས་ནང་མི་མང་གི་དཀའ་ངལ་སེལ་ཆེད་ལས་ཀ་མང་པོ་ཞིག་བྱེད་ཀྱི་ཡོད་པ་དེར་ཚང་མས་རྒྱབ་སྐྱོར་བྱ་དགོས་པ་གལ་ཆེན་པོ་ཆགས་ཡོད་སྐོར་སོགས་གསུངས་སོང་།